**РЕШЕНИЕ № ПВ –47 -ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал.1 и ал.5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становищa от БД ИБР Пловдив и РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **“Разширение на говедовъдна ферма в ПИ 300006 и** **изграждане на сеновал** **в ПИ 134092, с.Розино, Община Карлово, Област Пловдив**“, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение**: в имоти №№ 300006 и 134092, с.Розино, Община Карлово, Област Пловдив.

**Възложител:** **„ШАМБАЛА ДИВЕЛЪПМЪНТ“ ЕООД,** ЕИК 175371561, гр. София, ул. „Княз Ал. Батенберг“ № 10, бл.А, ап.5.

**Характеристика на инвестиционното предложение /ИП/:**

Инвестиционното предложение предвижда разширение и модернизация на съществуващата кравеферма, находяща се в имот № 300006, с.Розино, Община Карлово и включва:  
- Преустройство и реконструкция на съществуваща сграда в „Склад за селскостопанска техника и битово административни помещения;  
- Преустройство и реконструкция на съществуващ навес за стопански нужди в „Обор за млади животни“;  
- Ново строителство – Обор за телета – застр. площ 343 м2;  
- Ново строителство – Обор за крави с доилна зала – застр. площ 1432 м2;  
- Строителство на „Силажна яма и помещение за подготовка на храна - 664м2;  
- Строителство на „Съд за съхранение на тор“- застр. площ 200 м2;  
- Изграждане на сеновал - застр. площ – 705 м2 в съседен имот с № 134092, с.Розино, Община Карлово;

* Закупуване на земеделска техника.

В животновъдния комплекс ще се отглеждат 150 млечни крави и поголовието им на свободно-боксово отглеждане. През пролетните и летните месеци животните от фермата ще бъдат пренесени изцяло на паша, в близост до фермата, на терени и пасища, поддържани от възложителя.

Водоснабдяването на кравефермата е от съществуващ каптажен извор, собственост на фирма „Център Регион Груп“ ЕООД на базата на сключен договор за водоснабдяване. Подадено е заявление в БД ИБР Пловдив за издаване на разрешително за водовземане от подземни води, чрез съществуващи водовземни съоръжения от „ШАМБАЛА ДИВЕЛЪПМЪНТ“ ЕООД.

Отпадъчните води от измиване на доилния канал, помещението за млечния танк и самия млечен танк ще се заустват в изгребна яма с полезен обем 5,77 м3, а тези от Обор за телета към изгребна яма с полезен обем – 5,12 м3.

Битовите отпадъчни води ще се заустят в съществуваща изгребна яма в терена на кравефермата.

Течната и твърда торова фракция ще се събират във водоплътен съхраняващ торов басейн, свързан с високонапорен ПВЦ тръбопровод с шахта към обора за крави и шахта от обор млади животни.

Не се налага изграждането на нова или промяна на пътната инфраструктура.

Енергозахранването е съществуващо от мрежата на „ЕВН Електроразпределение Пловдив“ АД.

Инвестиционното предложение /ИП/ следва да се разглежда, като разширение на дейност, самостоятелно попадаща в обхвата на т.1, буква “д“ от Приложение № 2 на Закона за опазване на околната среда /ДВ.бр.91/2002 год./ и чл.2, ал.1, т.1 от Наредбата за ОС, като съгласно разпоредбата на чл.93, ал.1, т.2 от ЗООС подлежи на процедура по преценяване на необходимостта от извършване на ОВОС.

Имот №300.006, местност „Тепе деби“, землище на с. Розино, обл. Пловдив **попада** в границите на защитени зони BG0001493 „Централен Балкан буфер” за опазване на природните местообитания и на дивата флора и фауна, приета от МС с Решение №802/04.12.2007 г. (ДВ бр.107/2007 г.)До момента защитената зона не е обявена със заповед на министъра на околната среда и водите и BG0002054 „Средна гора” за опазване на дивите птици, обявена със Заповед №РД-273 от 30.03.2012 г. (ДВ бр.32/2012 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31, ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

* Реализацията на обекта ще бъде извършена по класически методи за подобен тип строителство. Не се налага промяна на съществуваща или изграждане на нова пътна инфраструктура. Обектът е свързан с републиканската пътна мрежа посредством асфалтов път.
* В резултат на осъществяване на дейността не се очаква замърсяване на подземните и повърхностните води. С цел предпазване на почвите, повърхностните и подземните води се предвижда за съхранение на оборския тор, съставен от екскременти и постеля от слама да се изгради стомано-бетонов торов басейн с капацитет около 1060 куб.м, което ще позволява съхранение на тора за 6 месеца. След престояване ще се изнася за торене на земеделски земи. Инвестиционното предложение включва изграждане на две водоплътни ями. Не се предвижда заустване в повърхностен воден обект.
* Дискомфорт за околната среда е вероятен по време на строителните работи на фермата, свързан предимно с повишени нива на шум и прах, който дискомфорт ще бъде локален и временен в рамките на разглежданата площадка.
* Всички отпадъци, генерирани от строителството и експлоатацията на обекта ще бъдат съхранявани и управлявани, съобразно нормативните изисквания на *Закона за управление на отпадъците.*
* Предвид характера на ИП, в хода на експлоатация на обекта не се предполага значително замърсяване и дискомфорт на околната среда. При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Инвестиционното предложение ще се реализира в имот експлоатиран, като кравеферма, граничещ със земеделски имоти от изток, север, юг, собственост на възложителя, а от запад със селскостопански път. Не са необходими допълнителни площи по време на строителството. Всички дейности ще се осъществявят единствено и само в границите на предвидената площадка.
* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.
* След поискано становище, определящо степента на въздействие върху водните тела с писмо изх. № КД-04-20/15.02.2017г. БД ИБР Пловдив е дала заключение за допустимост на инвестиционното предложение от гледна точка на постигане на целите на околната среда и мерките за постигане на добро състояние на водите при спазване на поставените в това решение условия. Въздействието от релизацията на така представеното инвестиционно предложение върху водите и водните екосистеми е преценено, като незначително.

**III. Способност за асимилация на екосистемата в естествената околна среда**:

● Инвестиционното предложение се касае за разширение и модернизация на съществуваща кравеферма, което се изразява в преустройство на съществуващи сгради и изграждане на нови обори, на територията на имота липсват природни местообитания и местообитания на видове, предмет на опазване в защитената зона

● Предвид местоположението на площадката, в която се предвижда да се реализира инвестиционното предложение не се очаква увреждане, унищожаване или фрагментация на природни местообитания и местообитания на видовете, предмет на опазване в защитените зони.

● Мащаба на предвиденото с инвестиционното предложение строителство, краткостта на въздействие по време на строителство и характерът на въздействието по време на експлоатация на обекта, не предполагат негативни въздействия, като унищожаване или дълготрайно и значително по степен безпокойство на животинските видове, предмет на опазване в защитената зона.

● С реализацията на инвестиционното предложение не се предвижда изграждане на нова техническа инфраструктура – имотът е свързан с републиканската пътна мрежа посредсвтом асфалтов път. Имота е елеткроснабден и водоснабден. Не са необходими допълнителни площи по време на строителството. Всички дейности ще се осъществяват единствено и само в границите на ПИ 300.006. Това не предполага усвояване на допълнителни площи, които да доведат до увреждане или унищожаване на природни местообитания или местообитания на видове, предмет на опазване в защитената зона и няма вероятност от намаляване числеността и плътността на популациите на видовете, предмет на опазване в защитената зона и до намаляване на благоприятния им природозащитен статус.

● Инвестиционното предложение ще се реализира извън границите на защитена територия, съгласно Закона за защитените територии.

● Предвид извършения анализ на фактическата обстановка в района на инвестиционното предложение не се очаква кумулативно отрицателно въздействие със значителен ефект върху защитената зона и нейните елементи от реализацията му спрямо одобрени до момента други инвестиционни предложения, планове, програми и проекти.

● Реализирането на инвестиционното предложение не предполага генериране на емисии и отпадъци в количества, които да окажат значително отрицателно въздействие върху защитената зона.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на имотите.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 8226/22.12.2016г. РЗИ- Пловдиве определила, че не се засяга СОЗ около водовземни съоръжения за питейно-битово водоснабдяване и не се очаква здравен риск за населението в района от реализацията на ИП.

**V. Обществен интерес към предложението за строителство, дейности или технологии :**

* В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2 от Възложителя и е представено копие от документацията на Община Карлово и Кметство с. Розино.
* С писмо с изх. № 90-00-1010/28.12.2016г. Община Карлово информира РИОСВ-Пловдив за липса на постъпили становища/възражения относно инвестиционното предложение.
* С писмо изх. № 2/05.01.2017г. Кметът на с.Розино внася в РИОСВ-Пловдив възражение относно инвестиционното предложение. По поставените във възражението въпроси, в хода на процедурата са получени становища от компетентните органи БД ИБР-Пловдив и РЗИ-Пловдив. БД ИБР-Пловдив е дала заключение за допустимост на инвестиционното предложение от гледна точка на постигане целите на околната среда и мерките за постигане на добро състояние на водите при спазване на определени условия. РЗИ-Пловдив е дала заключение, отчитайки характера и местоположението на инвестиционното предложение, че при спазване на нормативното законодателство не се очаква здравен риск за населението в района.

**При спазване на следните условия:**

**1.** Да се изгради водонепропускливо съоръжение за съхранение на твърд и течен оборски тор, което да не позволява проникване в почвата или замърсяване на водоизточници.

**2.** Отпадъчните води от силажната яма да се събират и съхраняват в резервоар или цистерна с водонепропускливи дъно и стени.

**3.** Изгребните ями да бъдат водоплътни, като водите от тях да се извозват от лицензирана фирма на база сключени договори и се води отченост за предадените за пречистване отпадъчни води.

**4.** Обектът да се експлоатира само при наличието на договор за предаване на труповете на умрелите животни в екарисаж.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 16.03.2017г.** *Директор на РИОСВ - Пловдив*